เริ่มแล้ว สุดยอดงานประชุมแสดงนวัตกรรมพร้อมต่อยอดธุรกิจที่ยั่งยืน
ศาสตราจารย์ นพ.สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เปิดงานประชุมและนิทรรศการ APEC BCG Economy Thailand 2022 : Tech to Biz (Thailand Tech Show 2022) ภายใต้แนวคิด ผสานพลัง วทน.เพื่อธุรกิจที่ยั่งยืน เพื่อเป็นกิจกรรมสนับสนุนการเป็นเจ้าภาพประชุมผู้นำเขตเศรษฐกิจเอเปค (APEC 2022 Thailand) และเปิดงาน Thailand Tech Show 2022 เวทีแสดงผลงานทางวิชาการ เทคโนโลยีและนวัตกรรมวิจัยที่พร้อมต่อยอดธุรกิจ และส่งเสริมโอกาสความร่วมมือด้านธุรกิจ วิชาการระหว่างสมาชิกเอเปคให้เกิดผลลัพธ์ที่เป็นรูปธรรม จัดโดยสำนักงานพัฒนาวิทยาศาสตร์และเทคโนโลยีแห่งชาติ (สวทช.) ร่วมกับพันธมิตรทั้งในและต่างประเทศกว่า 40 หน่วยงาน ระหว่างวันที่ 10-11 ตุลาคมนี้ ณ เซ็นทาราแกรนด์ เซ็นทรัลพลาซา ลาดพร้าว กทม. ศาสตราจารย์ นพ.สิริฤกษ์ ทรงศิวิไล กล่าวว่า การประชุมครั้งนี้เป็นการจัดเสวนาทางวิชาการครั้งใหญ่ ในโอกาสที่ประเทศไทย เป็นเจ้าภาพจัดการประชุมเอเปค ในปีนี้ ซึ่งไม่เป็นเพียงเวทีที่จะนำเสนอการขับเคลื่อนวาระแห่งชาติ โมเดลเศรษฐกิจ BCG แล้ว ยังเป็นการส่งเสริมต่อเป้าหมายการพัฒนาที่ยั่งยืนศาสตราจารย์ ชูกิจ ลิมปิจำนงค์ ผู้อำนวยการ สวทช. กล่าวว่า ภายในงานได้นำนวัตกรรมที่เป็นผลงานที่พร้อมส่งต่อให้กับผู้ประกอบการ หรือนักลงทุนที่สนใจนำไปต่อยอดผลิตและจำหน่ายเชิงพาณิชย์ได้ ซึ่งเป็นการแสดงความสามารถและศักยภาพของงานวิจัยไทยภายในงานมีการปาฐกถาพิเศษ การบรรยายและการเสวนา การขับเคลื่อน BCG economy Model สู่การปฏิบัติในเขตเศรษฐกิจเอเปค ครอบคลุม 8 เขตเศรษฐกิจในสาขา BCG ทั้งพลังงานและสิ่งแวดล้อม อาหารและเกษตร ท่องเที่ยวและเศรษฐกิจ เชิงสร้างสรรค์รวมทั้งการพัฒนาชุมชน และการบรรยายหัวข้อ 10 เทคโนโลยีที่น่าจับตามอง นอกจากนี้ ยังมีการจัดนิทรรศการ 4 โซนที่น่าสนใจ ได้แก่โซน APEC Economy Pavillion โซน IP Marketplace โซน Showcase : BCG Model และโซนผลงานกลุ่ม BCG รวบรวมจากผลงานเด่น สวทช. ผู้ประกอบการ BCG / nstda startup สินค้านวัตกรรมและการเยี่ยมชมโครงการที่ประสบผลสำเร็จจากการประยุกต์ใช้ BCG Model 3 เส้นทางได้แก่ ราชบุรีโมเดล ซึ่งเป็นพื้นที่การพัฒนาตามนโยบายด้านเกษตรและอาหารและการท่องเที่ยวเชิงสร้างสรรค์ พื้นที่ eeci จังหวัดระยอง และพื้นที่ทดลองการทำแผงโซลาเซลล์ที่ปลดระวางกลับมาใช้ประโยชน์เพื่อชุมชนและการเกษตร